Á arbeiðsplássum, har ið vandi er fyri, at starvsfólk kunnu verða úti fyri harðskapi ella hóttanum, eigur arbeiðsgevarin at skapa sær eitt yvirlit yvir, hvørjir teir møguligu vandarnir eru og síðani leggja eina ætlan um fyribyrging av harðskapi og hóttanum. Eitt skipað heilsu-, umhvørvis- og trygdararbeiði er vegurin fram til fyribyrging av harðskapi og hóttanum. Tað snýr seg um at: Útgreina vandarnar Gera eina váðameting Gera ætlanir um og raðfesta tiltøk Seta í verk tiltøk Eftirmeta Útgreining av aktuellu støðuni viðvíkjandi harðskapi og hóttanum Byrja við at fáa greiðu á, hvussu støðan á arbeiðsplássinum er í dag. Hvørjir eru trupulleikarnir, og hvussu kunnu teir verða loystir? Ráðiligt er at spyrja starvsfólkini um, hvussu tey uppliva arbeiðsumhvørvið. Hetta kann gerast við arbeiðsumhvørviskanningum, starvsfólkafundum og við at práta við starvsfólkini. Tað er gott, at starvsfólk eru við í gongdini og tosa opið um tingini. Váðameting Við støði í útgreiningini skal ein meting gerast um, hvussu stórur vandin fyri at verða fyri harðskapi ella hóttanum er, umframt hvørjar møguligu fylgjurnar eru. Tríggir einfaldir spurningar eru kjarnan í váðametingini: Hvat kann enda galið? Hvat kunnu vit gera fyri at forða hesum? Arbeiðsætlanin inniber ætlanir og tiltøk fyri, hvussu vandarnir verða minkaðir. Arbeiðsætlanin eigur at umfata: Handfaran av støðuni Skráseting av tilburðum Upplæring Krepputilbúgving Upplæring og kunning Góð og gjøgnumførd upplæring ger arbeiðsdagin tryggari fyri starvsfólkini. Øll starvsfólk eiga at kenna og duga tær galdandi mannagongdirnar fyri at kunna verða við til at fyribyrgja harðskap á arbeiðsplássinum. Hetta umfatar m. a., hvussu starvsfólk bera seg at mótvegis hóttandi persónum, kunnleika til ávaringarmannagongdir og líknandi. Í summum førum kann verða neyðugt við upplæring í sjálvverju. Hølisviðurskifti og innrætting Við nýbygging eigur vandin fyri harðskapi at verða tikin við, longu tá ið ætlanirnar um at byggja verða gjørdar. Serliga rýmingarvegir hava stóran týdning fyri trygdina hjá starvsfólki. Rýmingarvegir forða fyri, at starvsfólk kunnu verða afturhildin. Atgongd til knívar ella annan reiðskap/lutir, ið kunnu nýtast sum vápn, eigur at verða avmarkað. Fyribyrgjandi rutinur og mannagongdir kunnu forða fyri ella tálma harðskap og hóttanir. Tað er serliga umráðandi, at starvsfólkið hevur ein starvsfelaga hjá sær í støðum, har ið vandi fyri harðskapi kann væntast. Mannagongdirnar eiga at vera øllum starvsfólkum kunnigar og eiga altíð at vera dagførdar. Allir harðskapstilburðir og allar hóttanir eiga at verða skrásett og fylgd upp av arbeiðsgevaranum. Vakmyndaeftirlit og ávaringarskipanir Álopsalarmar, innanhýsistelefonir, hurðavakt og vakmyndatól kunnu vera við til at økja um trygdina. Treytin er tó, at starvsfólk kenna til mannagongdina, tá ið ein alarmur fer frá. Útgerð eigur at verða royndarkoyrd við jøvnum millumbilum. Tá ið óhappið er hent: Hóast fyribyrgjandi átøk og mannagongdir, so inniber arbeiði við menniskjum ofta ein vanda fyri, at starvsfólk kunnu verða úti fyri harðskapi, hóttanum ella øðrum ágangi. Í hesum sambandi er tó umráðandi, at hond verður tikin um starvsfólkið eftir eitt tílíkt arbeiðsóhapp til tess at tálma møguligum sálarligum løstum. Ein sálarlig reaktión er vanlig, tá ið starvsfólk hava verið úti fyri harðskapi ella hóttan. Reaktiónin kemur tó ikki altíð beinanvegin. Fyri at fyribyrgja at starvsfólk fáa varandi mein, er umráðandi, at tann, ið var úti fyri harðskapi ella hóttanunum, skjótast gjørligt sleppur framat at tosa við onkran. Bæði leiðarar, starvsfelagar, familja og vinir kunnu hava stóran týdning í eini tílíkari støðu. Mælt verður til, at arbeiðsplássið hevur eina tilbúgvingarætlan fyri, hvussu farast skal fram, tá ið starvsfólk hava upplivað harðskap ella hóttanir. Defusing og debriefing eiga at verða partar av hesum. Harðskapsmál og hóttanir skulu fráboðast Arbeiðseftirlitinum sum arbeiðsóhapp. Sí fráboðanarskjal Sum útgangsstøði eiga tílík mál eisini at verða fráboðað løgregluni. Tillagan av arbeiðsuppgávum kann verða neyðug nakrar dagar eftir ein tilburð. Beint eftir at harðskapur er farin fram, skal arbeiðsgevarin tryggja, at tað harðskapsrakta starvsfólkið ikki er einsamalt. Sálarlig fyrstahjálp skal verða givin. Hetta kann innibera: Ró rundan um tann harðskapsrakta Góðtakan av øllum kenslum Vís umsorgan og nærveru Nøkta tørvin hjá tí harðskapsrakta Lurta–spyr inn til støðuna lat vera við at: Sjálvur at tosa og stýra samrøðuni Fortelja um egnar upplivingar Lítilsgera Greina og greiða frá Lata tann harðskapsrakta vera einsamallan